Meie enda kogukonna ja seltsi tegevusega seotud inimesed kandideerisid 2021 kohaliku omavalitsuse valimistel, et tuua kogukonnale värskeid tuuli ja olla käepikenduseks kogukonna soovidele ja vajadustele. Varasemalt on meie kogukonna esindajad kandideerinud Tallinna kohalikel valimistel nii üksikisikuna kui ka valimisliidu nimekirjas, paraku ei ole see andnud kogukondadele võimalust end tugevamalt nähtavaks teha, kuivõrd eraisikute toetusel baseeruv valimisliidu eelarve moodustab vaid 1-2% suuremate erakondade kampaaniaeelarvest. Siiski on palju toetajaid üle Tallinna, kes usuvad, et omavalitsust ei pea juhtima poliitilised tagatoad ning koduseid küsimusi ei pea lahendama maailmavaatest lähtuvalt.
#000001
2021 otsustasid Merivälja Seltsi ja Mähe Seltsi tegevusega seotud Merivälja-Pirita kogukonna inimesed kandideerida erakonna nimekirjas. Eesti 200 on uus erakond, kuid nad on selgelt väljendanud tahet, et otsustusõigus tuleb tuua elanikele lähemale ja Tallinna tsentraalne juhtimine peab osaliselt muutuma kogukondadele lähedasemaks. Just kaasamise puudumine või selle formaalsus on olnud senises koostöös kohaliku omavalitsusega kõige suuremaks probleemiks.
#000002
Ise on nad öelnud: “Näeme, et kõike seni tehtut ja palju uut saame tulevikus ellu viia ka ilma erakonna liikmeks olemiseta, kuid iga meile antud hääl on tunnustuseks seni tehtule! Võite kindel olla, et need hääled ei lähe kaotsi, sest need jäävad ka edaspidi kogukonna häälteks, mida heal meelel võimendame nii Pirita linnaosakogus kui linna volikogus!”
#000006